b'\n_START_ARTICLE_\nBonn\n_START_SECTION_\nAjalugu\n_START_PARAGRAPH_\nBonn on \xc3\xbcks Saksamaa vanemaid linnu. Aastal 11 eKr ehitasid Rooma s\xc3\xb5durid silla \xc3\xbcle Reini j\xc3\xb5e ja asutasid sinna tugipunkti. Samas kohas oli juba varem olnud ubilaste asula. P\xc3\xa4rast l\xc3\xbc\xc3\xbcasaamist Teutoburgi lahingus j\xc3\xa4i Bonn roomlaste piirikindluseks, kus asus 7000 leegion\xc3\xa4ri._NEWLINE_13. sajandist alates asus Bonnis K\xc3\xb6lni kuurv\xc3\xbcrstide residents._NEWLINE_Aastal 1794 vallutasid linna Napoleoni v\xc3\xa4ed. Aastal 1815 l\xc3\xa4ks Bonn Preisimaa koosseisu. P\xc3\xa4rast esimest maailmas\xc3\xb5da oli Bonn okupeeritud Briti ja seej\xc3\xa4rel Prantsuse v\xc3\xa4gede poolt 1926. aastani._NEWLINE_Teises maailmas\xc3\xb5jas h\xc3\xa4vis 30% Bonni hoonetest. Linna okupeerisid Briti v\xc3\xa4ed. 3. novembril 1949 sai Bonnist Saksamaa Liitvabariigi ajutine pealinn 1990. aastani. Kuigi pealinnaks pretendeerisid ka n\xc3\xa4iteks suurlinnad Frankfurt ja Stuttgart, otsustas L\xc3\xa4\xc3\xa4ne-Saksamaa toonane kantsler Konrad Adenauer pealinnaks teha just Bonni, sest tema n\xc3\xa4gemustes pidi tulevikus taas\xc3\xbchineva Saksamaa pealinnaks saama just Berliin. Kui Frankfurt v\xc3\xb5i Stuttgart oleks pealinnaks saanud, oleks v\xc3\xb5inud toetus Berliini uuesti pealinnaks saamisele v\xc3\xa4heneda._NEWLINE_P\xc3\xa4rast Saksamaa taas\xc3\xbchinemist sai Berliin uuesti pealinnaks. Alguses plaaniti valitsus j\xc3\xa4tta Bonni, kuna Berliini ajalugu oli liiga tugevalt seotud Saksa keisririigi, Weimari vabariigi ja Kolmanda Reichiga, ning Bonn asub l\xc3\xa4hemal Euroopa Liidu peakorterile Br\xc3\xbcsselis. 20. juunil 1991 korraldati liidup\xc3\xa4eva h\xc3\xa4\xc3\xa4letus, kus v\xc3\xb5eti 338:320 vastu otsus kolida valitsus \xc3\xbcle Berliini. Valitsuse Bonni j\xc3\xa4\xc3\xa4mist pooldasid eelk\xc3\xb5ige nooremad ning L\xc3\xb5una- ja L\xc3\xa4\xc3\xa4ne-Saksamaa saadikud, vastu olid vanemad ning p\xc3\xb5hja- ja idaosa saadikud._NEWLINE_Kompromissiks lubati siiski osadel ministeeriumitel (n\xc3\xa4iteks kaitse- ja p\xc3\xb5llumajandusministeerium) j\xc3\xa4\xc3\xa4da Bonni. T\xc3\xa4nagi tegutsevad Berliinis ainult nende ministeeriumite tippjuhid, 18 000 riigiametnikust t\xc3\xb6\xc3\xb6tab Bonnis veel ligi 8000. Ehitust\xc3\xb6\xc3\xb6de vajaduse t\xc3\xb5ttu Berliinis asusid Saksamaa liiduvalitsus ja Bundestag 1999. aastani Bonnis.'